R., Dei gratia humilis episcopus, G., abbas Sancti-Petri et G., archidiaconus Cabilonensis, dilecto in Christo decano Sancti-Vinemerii et omnibus presbiteris ad quos presentes littere pervenerint, salutem in Christo. Super causam que agitur coram nobis auctoritate apostolica inter fratres milicie Templi, ex una parte, et Villermum de Tanlai, militem, fratrem comitis Petri: cum predictus miles pluries citatus non venerit, nec sufficientem aliquando miserit responsalem; propter defectum ejus, et contumaciam et etiam dolum manifestum quare per citationem nostram recessit in Normaniam, predictos fratres misimus in possessionem nemorum et pascuorum que de jure contra ipsum militem ad eos dicuntur pertinere, et similiter, de parte ipsius militis, pro estimatione dampnorum quæ ipse et sui predictis fratribus fecerunt, auctoritate igitur qua fungimur in hac parte, vobis firmiter precipimus quatenus omnes perturbatores istius possessionis excommunicetis, et ab omnibus arctius evitari faciatis, donec predictis fratribus satisfecerint in omnibus competenter. Recipe litteras.